Mogens Jensen (S), 2009-12-01:
Loven, som vi behandler i dag, stammer fra 1987 og har jo ganske enkelt til formål at sikre, at Danmark ikke mister meget vigtige nationale kulturgenstande, fordi de bliver solgt og ført ud af landet.
Til at sikre det etablerede loven i sin tid Kulturværdiudvalget, som forestår en stor del af arbejdet med at administrere lovens bestemmelser.
Siden 1987 har Kulturværdiudvalget nedlagt 96 udførselsforbud, og efterfølgende har man tilbagekøbt kulturgenstande i 85 af de pågældende sager.
Det skal ses i forhold til, at udvalget i perioden har gennemgået mere end 1 million numre i auktions- og andre salgskataloger og behandlet over 1.700 individuelle ansøgninger om udførsel af konkrete kulturgenstande.
Der er altså tale om trods alt beskedne, men vigtige indgreb fra udvalgets side, hvilket hænger sammen med, at der også anlægges en meget restriktiv fortolkning af, hvad der egentlig må anses for at være umistelige kulturværdier for Danmark.
Det er helt i overensstemmelse med de overvejelser, der lå bag lovens tilblivelse i sin tid, en lov, som Socialdemokratiet også dengang støttede, og vi kan vel konstatere i dag, at den stort set fungerer efter hensigten.
Men på baggrund af en række forslag fra Kulturværdiudvalget selv, lægger kulturministeren altså her i dag nu op til en række ændringer, som den tidligere ordfører også lige har gennemgået.
Det drejer sig om en højere værdigrænse, der sættes op fra 100.000 kr. til 150.000 kr. for de genstande, som omfattes, et beløb, som så oven i købet årligt reguleres med forbrugerprisindekset.
Aldersgrænsen for kulturgenstande nedsættes fra 100 år, sådan som det er i dag, til 50 år, og Kulturværdiudvalget får i helt særlige tilfælde mulighed for at have en længere sagsbehandlingsfrist, nemlig 6 måneder mod de nuværende 3 måneder.
Der lægges op til at skærpe strafferammen.
Der kan i dag kun idømmes bøde.
Det skal fremover være sådan, at der kan idømmes fængselsstraf i op til 1 år, og der indføres en 5-årig forældelsesfrist for overtrædelse af loven mod de nuværende 2 år.
Endelig giver loven kulturministeren en bemyndigelse til bl.a. at forpligte auktionshuse og nu altså også, som den tidligere ordfører var inde på, internetauktionshuse til at indberette salg af genstande, som er omfattet af loven.
Der gives også bemyndigelse til kulturministeren i forhold til Kulturværdiudvalgets sagsbehandling i helt specielle forhold.
Grundlæggende støtter Socialdemokraterne lovforslaget, men der er to forhold, som vi gerne vil have nærmere belyst i udvalgsarbejdet.
Det ene forhold handler om, hvorfor kulturministeren vælger ikke at følge Kulturværdiudvalgets ønske om at fastholde en beløbsgrænse for genstandene på 100.000 kr.
De ønsker at fastholde den beløbsgrænse og ikke hæve den til 150.000 kr., fordi de mener, at det har en betydning for deres arbejde.
Det andet handler om det problematiske i, at regeringen i 2002 fjernede de penge, som Kulturværdiudvalget selv har til rådighed til at erhverve vigtige kulturgenstande.
Det har de ikke mere, og det besværliggør selvfølgelig deres arbejde, når man hver gang skal ud og finde private sponsorer for at kunne fastholde vigtig kulturarv i Danmark, ikke mindst i en finanskrisetid, hvor private sponsorer skruer ned for blusset.
Det er spørgsmål, vi vil søge afklaret i udvalgsarbejdet, som vi selvfølgelig ser frem til.